**Sprendimas**

**projektas**

**reg. Nr. T-184**

**2.2. darbotvarkės klausimas**

**Dėl pritarimo LĖŠŲ SKYRIMui įgyvendinant projektą ,,kokybės krepšelIS“**

2021 m. rugsėjo d. Nr. T1-

Pasvalys

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Kokybės krepšelio skyrimo bendrojo ugdymo mokykloms tvarkos aprašo, patvirtinto Lietuvos Respublikos švietimo, mokslo ir sporto ministro 2018 m. rugpjūčio 28 d. įsakymu Nr. V-707 ,,Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“ (Lietuvos Respublikos švietimo, mokslo ir sporto ministro 2021 m. kovo 30 d. įsakymo Nr. V-496 redakcija), 13 punktu, Lietuvos Respublikos švietimo, mokslo ir sporto ministro 2021 m. liepos 22 d. įsakymu Nr. V-1321 ,,Dėl mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašo patvirtinimo“ (su visais aktualiais pakeitimais), Pasvalio rajono savivaldybės taryba nusprendžia:

 1. Pritarti 15 procentų lėšų, reikalingų projekto ,,Kokybės krepšelis“ įgyvendinimui Pasvalio Svalios progimnazijoje, skyrimui iš Pasvalio rajono savivaldybės biudžeto lėšų proporcingai kiekvieniems kalendoriniams metams.

 2. Pasirinkti šiuos projekto ,,Kokybės krepšelis“ įgyvendinimo rodiklius:

 **2.1. Savivaldybės švietimo įstaigose padidėjo ikimokyklinio ir priešmokyklinio ugdymo procese dalyvaujančių 3–5 metų vaikų dalis (proc.);**

 **2.2. Savivaldybės bendrojo ugdymo mokyklose padidėjo mokytojų, turinčių vienos pareigybės ar didesnį darbo krūvį, dalis (proc.);**

**2.3. padidėjo bendrojo ugdymo mokyklų bendrosios paskirties pirmų klasių komplektų, kuriuose yra ne daugiau kaip 24 mokiniai, ir 5, 9 (I gimnazijos), III gimnazijos klasių komplektų, kuriuose yra ne daugiau kaip 30 mokinių, dalis (proc.).**

 3. Įgalioti Pasvalio rajono savivaldybės administracijos direktorių pasirašyti Nacionalinės švietimo agentūros ir Pasvalio rajono savivaldybės Partnerystės sutartį dėl projekto ,,Kokybės krepšelis“ įgyvendinimo bei kitus su projekto įgyvendinimu susijusius dokumentus.

 Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

vyriausioji specialistė Virginija Bajoriūnaitė

2021-09-09

Suderinta DVS Nr. RTS-192

Pasvalio rajono savivaldybės tarybai

**AIŠKINAMASIS RAŠTAS**

**Dėl LĖŠŲ SKYRIMO įgyvendinant projektą ,,kokybės krepšelIS“**

2021-09-09

Pasvalys

**1. Problemos esmė.**

 Skirti Pasvalio Svalios progimnazijai ,,Kokybės krepšelio“ projekto įgyvendinimui 15 proc. iš Savivaldybės biudžeto lėšų.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Nacionalinė švietimo agentūra vykdo projektą ,,Kokybės krepšelis“ pagal 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ ESFA-09.2.1-V-719 priemonę „Kokybės krepšelis“. Tikslas – mokinių pasiekimų gerinimas.

Pasvalio Svalios progimnazija *(Lietuvos Respublikos švietimo, mokslo ir sporto ministro 2021 m. liepos 22 d. įsakymas Nr. V-1321 ,,Dėl mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašo patvirtinimo“)* atrinkta dalyvauti projekte ,,Kokybės krepšelis“, t. y. bus skiriama lėšų mokyklos veiklos tobulinimo plane numatytoms priemonėms įgyvendinti.

Numatoma projekto trukmė – dveji mokslo metai (2021–2022 ir 2022–2023 m. m. ).

Kokybės krepšelio skyrimo bendrojo ugdymo mokykloms tvarkos aprašo, patvirtinto Lietuvos Respublikos švietimo ir mokslo ministro 2018 m. rugpjūčio 28 d. įsakymu Nr. V-707 ,,Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“ (toliau – Aprašas) 13 punktas (*Projekto vykdytojas savivaldybėms perveda 85 proc. kokybės krepšelio lėšų, skirtų dalyvaujančioms Projekte mokykloms, t. y. (partnerystės sutartyje įvardytoms mokykloms iš Lietuvos Respublikos švietimo, mokslo ir sporto ministro patvirtintų mokyklų, turinčių teisę dalyvauti projekte, sąrašo). Savivaldybės mokykloms iš savo biudžeto skiria likusius 15 proc. kokybės krepšelio lėšų* *proporcingai* *kiekvieniems kalendoriniams metams*) numato, kad turi būti skiriama lėšų iš Savivaldybės biudžeto. Lėšos projekto įgyvendinimui skiriamos iš Europos Sąjungos struktūrinių fondų ir (arba) Lietuvos Respublikos valstybės biudžeto. Mokykloms skiriamos kokybės krepšelio lėšos apskaičiuojamos pagal mokykloje besimokančių mokinių skaičių, remiantis Švietimo valdymo informacinės sistemos (toliau – ŠVIS) kokybės krepšelio skyrimo einamųjų metų rugsėjo 1 d. duomenimis. Mokykloms kokybės krepšelio lėšų suma skaičiuojama dauginant kokybės krepšelio dydį iš mokinių, besimokančių pagal ikimokyklinio, priešmokyklinio, pradinio, pagrindinio ir vidurinio ugdymo programas, skaičiaus. Planuojamas kokybės krepšelio dydis – 127 Eur/1 mokiniui. 2021–2022 m. m. rugsėjo 1 d. duomenimis, Pasvalio Svalios progimnazijoje mokosi 399 mokiniai. Planuojamos Kokybės krepšelio lėšos – apie 50,6 tūkst. Eur. Savivaldybės skiriamų lėšų dalis (15 proc.) būtų apie 7,6 tūkst. Eur.

Įvykdžius Aprašo 15 punkte numatytas sąlygas – Savivaldybės skirtos lėšos kompensuojamos iš Europos Sąjungos struktūrinių fondų ir (arba) Lietuvos Respublikos valstybės biudžeto lėšų.

Aprašo 16 punkte nustatyta, kad Savivaldybė turi teisę iš kiekvienos Aprašo 15 punkte numatytos sąlygos pasirinkti po vieną jai aktualų rodiklį, kuris parodytų būklės gerėjimą. Rodiklis apskaičiuojamas remiantis ŠVIS duomenimis ir fiksuojamas jungtinės veiklos (partnerystės) sutartyje.

Aprašo 15 punkte numatytos tokios sąlygos, kurias įvykdžius savivaldybei kompensuojama 15 procentų kokybės krepšelio lėšų:

15.1. savivaldybės švietimo įstaigose padidėjo ikimokyklinio ir priešmokyklinio ugdymo procese dalyvaujančių 3–5 metų vaikų dalis (proc.)

*arba*

savivaldybės bendrosiose bendrojo ugdymo mokyklose padidėjo perėjusių iš specialiųjų mokyklų (klasių) mokinių dalis (proc.), turinčių didelių specialiųjų ugdymosi poreikių, ir (ar) mokinių, turinčių labai didelių specialiųjų ugdymosi poreikių, o specialiosiose mokyklose (klasėse) ugdomų tokių mokinių dalis atitinkamai sumažėjo (proc.);

15.2. savivaldybės bendrojo ugdymo mokyklose padidėjo mokytojų, turinčių vienos pareigybės ar didesnį darbo krūvį, dalis (proc.)

*arba*

savivaldybės bendrojo ugdymo mokyklose padidėjo vienai sąlyginei mokytojo pareigybei tenkančių mokinių skaičius;

15.3. sumažėjo savivaldybės bendrojo ugdymo mokyklų 1–8 klasių komplektų, kurie yra jungtiniai, dalis (proc.)

*arba*

padidėjo bendrojo ugdymo mokyklų bendrosios paskirties pirmų klasių komplektų, kuriuose yra ne daugiau kaip 24 mokiniai, ir 5, 9 (I gimnazijos), III gimnazijos klasių komplektų, kuriuose yra ne daugiau kaip 30 mokinių, dalis (proc.).

**3. Skaičiavimai, išlaidų sąmatos, finansavimo šaltiniai.**

Savivaldybės biudžetas

**4. Numatomo teisinio reguliavimo poveikio vertinimo rezultatai (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nėra.

**6. Sprendimo projekto iniciatoriai.**

Švietimo ir sporto skyrius.

**7. Sprendimo projekto rengimo metu gauti specialistų vertinimai ir išvados.**

Nėra.

PRIDEDAMA.

1. Lietuvos Respublikos švietimo ir mokslo ministro 2018 m. rugpjūčio 28 d. įsakymas Nr. V-707 ,,Dėl kokybės krepšelio skyrimo bendrojo ugdymo mokykloms tvarkos aprašo patvirtinimo“ (Lietuvos Respublikos švietimo, mokslo ir sporto ministro 2021 m. kovo 30 d. įsakymo Nr. V-496 redakcija).

2. Lietuvos Respublikos švietimo, mokslo ir sporto ministro 2021 m. liepos 22 d. įsakymas Nr. V-1321 ,,Dėl mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašo patvirtinimo“.

3. Iš Europos Sąjungos struktūrinių fondų lėšų bendrai finansuojamo projekto Nr. 09.2.1- ESFA-V-719-01-0001 „Kokybės krepšelis“ Nacionalinės švietimo agentūros ir savivaldybės Partnerystės sutarties forma.

Švietimo ir sporto skyriaus vyriausioji specialistė Virginija Bajoriūnaitė